CELEX: 32012R1190
Language: mt
Date: 2012-12-12 00:00:00
Title: Regolament tal-Kummissjoni (UE) Nru 1190/2012 tat- 12 ta’ Diċembru 2012 dwar mira tal-Unjoni għat-tnaqqis tas- Salmonella Enteritidis u s- Salmonella Typhimurium f’qatgħat tad-dundjani, kif stabbilit fir-Regolament (KE) Nru 2160/2003 tal-Parlament Ewropew u tal-Kunsill Test b’relevanza għaż-ŻEE

13.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 340/29
            
         REGOLAMENT TAL-KUMMISSJONI (UE) Nru 1190/2012
   tat-12 ta’ Diċembru 2012
   dwar mira tal-Unjoni għat-tnaqqis tas-Salmonella Enteritidis u s-Salmonella Typhimurium f’qatgħat tad-dundjani, kif stabbilit fir-Regolament (KE) Nru 2160/2003 tal-Parlament Ewropew u tal-Kunsill
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-Salmonella u aġenti żoonotiċi oħra speċifiċi li jkun hemm fl-ikel (1) u, b’mod partikolari t-tieni subparagrafu tal-Artikolu 4(1),
   Billi:
   
               (1)
            
            
               Ir-Regolament (KE) Nru 2160/2003 għandu l-għan li jiżgura li jittieħdu miżuri xierqa u effettivi għall-individwazzjoni u l-kontroll tas-Salmonella u aġenti żoonotiċi oħra fl-istadji rilevanti kollha tal-produzzjoni, l-ipproċessar u d-distribuzzjoni, partikolarment fil-livell tal-produzzjoni primarja, biex titnaqqas il-prevalenza tagħhom u r-riskju tagħhom għas-saħħa pubblika.
            
         
               (2)
            
            
               Ir-Regolament tal-Kummissjoni (KE) Nru 2160/2003 jistipula mira tal-Unjoni li trid tiġi stabbilita għat-tnaqqis tal-prevalenza tas-serotipi kollha tas-Salmonella b’sinifikat għas-saħħa pubblika fid-dundjani fil-livell tal-produzzjoni primarja. Dak it-tnaqqis huwa essenzjali biex jiżgura li jistgħu jintlaħqu l-kriterji għas-Salmonella fil-laħam frisk tad-dundjani stabbiliti fil-Parti E tal-Anness II ta’ dak ir-Regolament u fil-Kapitolu 1 tal-Anness I tar-Regolament (KE) Nru 2073/2005 tal-15 ta’ Novembru 2005 dwar il-kriterji mikrobijoloġiċi għall-prodotti alimentari (2).
            
         
               (3)
            
            
               Ir-Regolament (KE) Nru 2160/2003 jistipula li l-mira tal-Unjoni trid tinkludi espressjoni numerika tal-persentaġġ massimu tal-unitajiet epidemjoloġiċi li jibqgħu pożittivi u/jew il-persentaġġ minimu tat-tnaqqis fl-għadd ta’ unitajiet epidemjoloġiċi li jibqgħu pożittivi, il-limitu massimu ta’ żmien li fih trid tintlaħaq il-mira, kif ukoll id-definizzjoni tal-iskemi ta’ ttestjar meħtieġa biex ikun verifikat li l-mira ntlaħqet. Din trid tinkludi wkoll definizzjoni, fejn xieraq, tas-serotipi b’sinifikat għas-saħħa pubblika.
            
         
               (4)
            
            
               Ir-Regolament (KE) Nru 2160/2003 jistipula li meta tkun se tiġi stabbilita l-mira tal-Unjoni għandha titqies l-esperjenza miksuba mill-miżuri nazzjonali eżistenti u mit-tagħrif mibgħut lill-Kummissjoni jew lill-Awtorità Ewropea dwar is-Sikurezza fl-Ikel (“EFSA”) skont ir-rekwiżiti attwali tal-Unjoni, b’mod partikolari fil-qafas tat-tagħrif stabbilit fid-Direttiva 2003/99/KE tal-Parlament Ewropew u tal-Kunsill tas-17 ta’ Novembru 2003 rigward il-monitoraġġ taż-żoonożi u tal-aġenti żoonotiċi, li temenda d-Deċiżjoni tal-Kunsill 90/424/KEE u tħassar id-Direttiva tal-Kunsill 92/117/KEE (3), u b’mod partikolari l-Artikolu 5 tagħha.
            
         
               (5)
            
            
               Ir-Regolament tal-Kummissjoni (KE) Nru 584/2008 tal-20 ta’ Ġunju 2008 li jimplimenta r-Regolament (KE) Nru 2160/2003 tal-Parlament Ewropew u tal-Kunsill dwar mira Komunitarja għat-tnaqqis tal-prevalenza tas-Salmonella Enteritidis u tas-Salmonella Typhimurium fid-dundjani (4) jiffissal-mira għall-persentaġġ massimu ta’ qatgħat tad-dundjani li jibqgħu pożittivi għal dawk iż-żewġ serotipi tas-Salmonella sa 1 % jew anqas sal-31 ta’ Diċembru 2012, kemm għal qatgħat tad-dundjani tas-simna kif ukoll għal dawk adulti tat-tgħammir.
            
         
               (6)
            
            
               Ir-Rapport Sommarju tal-Unjoni Ewropea dwar it-Tendenzi u s-Sorsi taż-Żoonożi, l-Aġenti Żoonetiċi u t-Tfaqqigħ li jinġarr fl-Ikel fl-2010 (5) wera li s-Salmonella Enteritidis u s-Salmonella Typhimurium huma s-serotipi li huma l-aktar ta’ spiss assoċjati mal-mard uman. B’mod partikolari, każijiet umani kkawżati mis-Salmonella Enteritidis komplew naqsu b’mod sinifikanti fl-2010.
            
         
               (7)
            
            
               F’Marzu 2012, l-EFSA adottat Opinjoni Xjentifika dwar stima tal-impatt fuq is-saħħa pubblika bit-twaqqif ta’ mira ġdida għat-tnaqqis tas-Salmonella fid-dundjani (6). Hija kkonkludiet li s-Salmonella Enteritidis hija l-aktar serotip tas-Salmonella żoonotika li huwa trażmess bl-aktar suċċess mill-ġenitur għall-wild fit-tjur. L-EFSA osservat ukoll li l-miżuri tal-kontroll mill-Unjoni għad-dundjani taw kontribut għal tnaqqis konsiderevoli fl-għadd ta’ każijiet tas-salmonellożi umana assoċjati mad-dundjani meta mqabbel mal-qagħda fl-2007. Għalhekk il-mira għandha tiġi kkonfermata.
            
         
               (8)
            
            
               Il-varjetajiet monofażiċi tas-Salmonella Typhimurium saru fost dawk is-serotipi tas-Salmonella li jinstabu l-aktar ta’ spiss f’bosta speċi ta’ annimali u f’iżolati kliniċi mill-bnedmin fis-snin riċenti kif indikat fir-Rapport Sommarju tal-Unjoni Ewropea dwar it-Tendenzi u s-Sorsi taż-Żoonożi, l-Aġenti Żoonetiċi u t-Tfaqqigħ li jinġarr fl-Ikel fl-2010. L-Opinjoni Xjentifika tal-EFSA fl-2010 dwar il-monitoraġġ u l-valutazzjoni tar-riskju għas-saħħa pubblika ta’ “Varjetajiet li jixbhu lis-Salmonella Typhimurium” adottata fit-22 ta’ Settembru 2010 (7) ddikjarat ukoll li l-varjetajiet monofażiċi tas-Salmonella Typhimurium bil-formula antiġenika 1,4,[5],12:i:-, li tinkludi varjetajiet bl-antiġenu O5 u mingħajru, iridu jitqiesu li huma varjetajiet tas-Salmonella Typhimurium u li għandhom riskju għas-saħħa pubblika li jista’ jitqabbel ma’ dak ta’ varjetajiet oħra tas-Salmonella Typhimurium. Għalhekk il-varjetajiet tas-Salmonella Typhimurium bil-formula antiġenika 1,4,[5],12:i:- għandhom jiddaħħlu fil-mira.
            
         
               (9)
            
            
               Sabiex jiġi verifikat jekk il-mira tal-Unjoni tkunx intlaħqet, huwa meħtieġ li b’mod ripetut jittieħdu kampjuni ta’ qatgħat tad-dundjani. Sabiex ir-riżultati jiġu evalwati u mqabbla, huwa meħtieġ li tiġi deskritta skema komuni tal-ittestjar.
            
         
               (10)
            
            
               Programmi nazzjonali ta’ kontroll biex tintlaħaq il-mira tal-Unjoni għall-2013 għall-qatgħat tad-dundjani tressqu għal kofinanzjament mill-Unjoni skont id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (8). L-emendi tekniċi introdotti fl-Anness ta’ dan ir-Regolament huma applikabbli direttament. Minħabba f’hekk, il-Kummissjoni ma għandhiex bżonn terġa’ tapprova programmi nazzjonali ta’ kontroll li jimplimentaw dan ir-Regolament. Għalhekk mhux meħtieġ perjodu tranżitorju.
            
         
               (11)
            
            
               Fl-interessi taċ-ċarezza, ir-Regolament (KE) Nru 584/2008 għandu jitħassar.
            
         
               (12)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
            
         ADOTTAT DAN IR-REGOLAMENT:
   Artikolu 1
   Mira tal-Unjoni
   1.   Il-mira tal-Unjoni, kif jissemma fl-Artikolu 4(1) tar-Regolament (KE) Nru 2160/2003, għat-tnaqqis tas-Salmonella Enteritidis u s-Salmonella Typhimurium fid-dundjani (“Mira tal-Unjoni”) għandha tkun:
   
               (a)
            
            
               tnaqqis tal-persentaġġ annwali massimu ta’ qatgħat tad-dundjani tas-simna li jibqgħu pożittivi għas-Salmonella Enteritidis u s-Salmonella Typhimurium sa 1 % jew anqas; u
            
         
               (b)
            
            
               tnaqqis tal-persentaġġ annwali massimu ta’ qatgħat tad-dundjani adulti tat-tgħammir li jibqgħu pożittivi għas-Salmonella Enteritidis u s-Salmonella Typhimurium sa 1 % jew anqas.
            
         Madanakollu, għall-Istati Membri b’anqas minn 100 qatgħa ta’ dundjani adulti tat-tgħammir jew tas-simna, il-mira tal-Unjoni għandha tkun li f’sena sa qatgħa waħda biss ta’ dundjani adulti tat-tgħammir jew tas-simna tista’ tibqa’ pożittiva.
   Rigward is-Salmonella Typhimurium monofażika, fil-mira tal-Unjoni għandhom jiġu inklużi s-serotipi bil-formula antiġenika 1,4,[5],12:i:-.
   2.   L-iskema tal-ittestjar meħtieġa biex tivverifika l-progress fil-kisba tal-mira tal-Unjoni hija stipulata fl-Anness (“l-iskema ta’ ttestjar”).
   Artikolu 2
   Reviżjoni tal-mira tal-Unjoni
   Il-mira tal-Unjoni għandha tiġi riveduta mill-Kummissjoni billi tqis it-tagħrif miġbur skont l-iskema tal-ittestjar u l-kriterji stabbiliti fl-Artikolu 4(6)(c) tar-Regolament (KE) Nru 2160/2003.
   Artikolu 3
   Tħassir tar-Regolament (KE) Nru 584/2008
   Ir-Regolament (KE) Nru 584/2008 għandu jitħassar.
   Ir-referenzi għar-Regolament imħassar għandhom jitqiesu bħala referenzi għal dan ir-Regolament.
   Artikolu 4
   Id-dħul fis-seħħ
   Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-12 ta’ Diċembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 325, 12.12.2003, p. 1.
   
      (2)  ĠU L 338, 22.12.2005, p. 1.
   
      (3)  ĠU L 325, 12.12.2003, p. 31.
   
      (4)  ĠU L 162, 21.6.2008, p. 3.
   
      (5)  The EFSA Journal 2012; 10(3):2597.
   
      (6)  The EFSA Journal 2012; 10(4):2616.
   
      (7)  The EFSA Journal 2010; 8(10):1826.
   
      (8)  ĠU L 155, 18.6.2009, p. 30.
   
      ANNESS
      
         Skema tal-ittestjar neċessarja biex tkun verifikata l-kisba tal-mira tal-Unjoni msemmija fl-Artikolu 1(2)
      
      1.   QAFAS GĦAT-TEĦID TAL-KAMPJUNI
      Il-qafas għat-teħid tal-kampjuni għandu jinkludi l-qatgħat kollha tad-dundjani tas-simna u tat-tgħammir fil-qafas tal-programmi nazzjonali ta’ kontroll stipulati fl-Artikolu 5 tar-Regolament (KE) Nru 2160/2003.
      2.   MONITORAĠĠ TAD-DUNJANI
      2.1.   Frekwenza tat-teħid tal-kampjun
      
      
               
                  (a)
               
               
                  L-operaturi kummerċjali tal-ikel għandhom jieħdu kampjuni mill-qatgħat kollha tad-dundjani tas-simna u tat-tgħammir kif ġej:
                  
                              (i)
                           
                           
                              it-teħid tal-kampjuni minn qatgħat tad-dundjani tas-simna u tat-tgħammir għandu jsir fi żmien tliet ġimgħat qabel il-qatla. L-awtorità kompetenti tista’ tawtorizza teħid tal-kampjuni fl-aħħar sitt ġimgħat qabel id-data tal-qatla f’każ li d-dundjani jinżammu għal aktar minn 100 jum jew jaqgħu taħt il-produzzjoni organika tad-dundjani skont ir-Regolament tal-Kummissjoni (KE) Nru 889/2008 (1);
                           
                        
                              (ii)
                           
                           
                              it-teħid tal-kampjuni minn qatgħat tad-dundjani tat-tgħammir għandu jsir:
                              
                                          —
                                       
                                       
                                          f’qatgħat tat-trobbija: b’età ta’ ġurnata, b’età ta’ erba’ ġimgħat u ġimagħtejn qabel jimxu għall-fażi li jbidu jew għall-unità fejn ibidu,
                                       
                                    
                                          —
                                       
                                       
                                          f’qatgħat adulti: mill-anqas kull tielet ġimgħa matul il-perjodu li jbidu fl-azjenda jew fil-mafqas,
                                       
                                    
                                          —
                                       
                                       
                                          fl-azjenda fil-każ ta’ qatgħat tad-dundjani tat-tgħammir li jbidu bajd tat-tfaqqis maħsub għall-kummerċ fl-Unjoni.
                                       
                                    
                        
                              (iii)
                           
                           
                              L-awtorità kompetenti tista’ tiddeċiedi li timplimenta waħda mill-għażliet imsemmija fit-tieni inċiż tal-punt (ii) għall-iskema kollha tal-ittestjar għall-qatgħat kollha. Madanakollu, it-teħid tal-kampjuni tal-qatgħat tat-tgħammir li jbidu bajd tat-tfaqqis maħsub għall-kummerċ fl-Unjoni għandu jseħħ fl-azjenda.
                           
                        
                              (iv)
                           
                           
                              B’deroga mit-tieni inċiż tal-punt (ii), jekk il-mira tal-Unjoni tkun intlaħqet għal mill-anqas sentejn kalendarji konsekuttivi fl-Istati Membri kollha, it-teħid tal-kampjuni fl-azjenda jista’ jiġi estiż biex isir kull erba’ ġimgħat, fuq id-diskrezzjoni tal-awtorità kompetenti. Madanakollu, l-awtorità kompetenti tista’ tiddeċiedi li żżomm jew terġa’ lura għal intervall tal-ittestjar ta’ ġimgħatejn fil-każ li tinstab il-preżenza tas-serotipi rilevanti tas-Salmonella fil-qatgħa tat-tgħammir fl-azjenda u/jew f’kull każ ieħor meqjus xieraq mill-awtorità kompetenti.
                           
                        
            
               
                  (b)
               
               
                  It-teħid tal-kampjuni mill-awtorità kompetenti għandu għallinqas jipprovdi għal:
                  
                              (i)
                           
                           
                              it-teħid tal-kampjuni minn qatgħat tad-dundjani tat-tgħammir:
                              
                                          —
                                       
                                       
                                          darba fis-sena, il-qatgħat kollha b’mill-anqas 250 dundjan adult tat-tgħammir b’età ta’ bejn it-30 u l-45 ġimgħa u l-azjendi kollha li jrabbu dundjani nanniet u bużnanniet elit għat-tgħammir; l-awtorità kompetenti tista’ tiddeċiedi li dan it-teħid tal-kampjuni jista’ jsir ukoll fil-mafqas; u
                                       
                                    
                                          —
                                       
                                       
                                          il-qatgħat kollha fl-azjendi f’każ li tinstab is-Salmonella Enteritidis jew is-Salmonella Typhimurium f’kampjuni meħuda fil-mafqas minn operaturi kummerċjali tal-ikel jew fil-qafas tal-kontrolli uffiċjali, biex tiġi investigata l-oriġini tal-infezzjoni.
                                       
                                    
                        
                              (ii)
                           
                           
                              it-teħid tal-kampjuni minn qatgħat tad-dundjani tas-simna għandu jsir darba fis-sena, mill-anqas f’qatgħa waħda f’10 % tal-azjendi b’mill-anqas 500 dundjan tas-simna.
                           
                        
                              (iii)
                           
                           
                              it-teħid tal-kampjuni jista’ jsir abbażi tar-riskju u kull darba li l-awtorità kompetenti tikkunsidrah neċessarju.
                           
                        
                              (iv)
                           
                           
                              it-teħid tal-kampjuni li jsir mill-awtorità kompetenti jista’ jieħu post it-teħid tal-kampjuni mill-operatur kummerċjali tal-ikel kif imsemmi fil-punt (a).
                           
                        
            2.2.   Il-protokoll tat-teħid tal-kampjuni
      
      2.2.1.   Struzzjonijiet ġenerali għat-teħid tal-kampjuni
      
      L-awtorità kompetenti jew l-operatur kummerċjali tal-ikel għandhom jiżguraw li l-kampjuni jittieħdu minn persuni mħarrġa għal dak il-għan.
      It-teħid tal-kampjuni minn qatgħat tad-dundjani tat-tgħammir għandu jsir skont il-punt 2.2 tal-Anness tar-Regolament tal-Kummissjoni (UE) Nru 200/2010 (2).
      Għat-teħid tal-kampjuni minn qatgħat tad-dundjani tas-simna mill-anqas żewġ pari swabs li jintlibsu fuq l-istvali għandhom jittieħdu għal kull qatgħa. Is-swabs li jintlibsu fuq l-istvali jitqiegħdu fuq il-buz u l-kampjun jittieħed bil-mixi madwar il-bini fejn jinżammu t-tjur. Is-swabs minn qatgħa waħda tad-dundjani jistgħu jinġabru f’kampjun wieħed.
      Il-wiċċ tas-swabs, qabel ma dawn jintlibsu fuq l-istvali, għandu jixxarrab:
      
                  (a)
               
               
                  billi jiġu applikati dilwenti ta’ rkupru massimu (MRD: 0,8 % klorur tas-sodju, 0,1 % peptun f’ilma sterili dejonizzat); jew
               
            
                  (b)
               
               
                  billi jiġi applikat ilma sterili; jew
               
            
                  (c)
               
               
                  billi jiġi applikat kull dilwent ieħor approvat mil-laboratorju nazzjonali ta’ referenza msemmi fl-Artikolu 11(3) tar-Regolament (KE) Nru 2160/2003; jew
               
            
                  (d)
               
               
                  billi jiġi awtoklavat f’kontenitur flimkien mad-dilwenti.
               
            Is-swabs li jintlibsu fuq l-istvali għandhom jixxarrbu billi jitferra’ l-likwidu fihom qabel ma jintlibsu jew billi jitħawdu f’kontenitur bid-dilwent.
      Għandu jkun żgurat li t-taqsimiet kollha ta’ azjenda huma rappreżentati fil-kampjun b’mod proporzjonat. Kull par swabs li jintlibsu fuq l-istvali għandu jkopri madwar 50 % taż-żona tal-binja.
      Meta jitlesta t-teħid tal-kampjuni, is-swabs li jintlibsu fuq l-istvali għandhom jitneħħew bil-galbu mill-buz sabiex ma jaqax materjal aderenti. Is-swabs li jintlibsu fuq l-istvali jistgħu jinqalbu ta’ ġewwa barra biex ma jaqax minnhom materjal. Dawn għandhom jitqiegħu f’borża jew f’kontenitur u titwaħħal fuqhom tikketta.
      L-awtorità kompetenti tista’ tiddeċiedi li żżid l-għadd minimu ta’ kampjuni sabiex tiżgura teħid rappreżentattiv tal-kampjuni skont evalwazzjoni tal-każijiet, wieħed wieħed, tal-parametri epidemjoloġiċi, fosthom il-kundizzjonijiet tal-bijosigurtà, it-tqassim jew id-daqs tal-qatgħa.
      Jekk l-awtorità kompetenti tapprova dan, par wieħed ta’ swabs li jintlibsu fuq l-istvali jista’ jitbiddel minn kampjun ta’ 100 g trab miġbur minn diversi postijiet fil-binja kollha minn fuq uċuħ bi preżenza viżibbli ta’ trab. Bħala alternattiva, swab waħda jew aktar ta’ drapp niedi b’wiċċ kombinat ta’ mill-anqas 900 cm2 jistgħu jintużaw biex jiġbru trab minn fuq diversi uċuħ minn madwar il-binja. Kull swab għandha tinkesa sew bit-trab fuq iż-żewġ naħat.
      2.2.2.   Struzzjonijiet speċifiċi għal ċerti tipi ta’ azjendi
      
      
               
                  (a)
               
               
                  Għall-qatgħat tad-dundjani mrobbija fil-ftuħ, il-kampjuni għandhom jittieħdu biss fil-binja.
               
            
               
                  (b)
               
               
                  Jekk l-aċċess għall-binja ma jkunx possibbli minħabba l-ispazju limitat f’qatgħat b’anqas minn 100 dundjan, u għalhekk waqt il-mixi ma jkunx possibbli li jintużaw is-swabs li jintlibsu fuq l-istvali, dawn jistgħu jitbiddlu mill-istess tip ta’ swabs tad-drapp li jintlibsu fl-idejn u li jintużaw għat-trab; u dawn jingħorku fuq uċuħ kontaminati b’rawt frisk, jew jekk dan ma jkunx fattibbli, permezz ta’ tekniki oħra għat-teħid tal-kampjuni mir-rawt li huma xierqa għall-għan maħsub.
               
            2.2.3.   Teħid tal-kampjuni mill-awtorità kompetenti
      
      L-awtorità kompetenti għandha tissodisfa ruħha billi tagħmel iżjed testijiet u/jew kontrolli dokumentati kif xieraq biex tivverifika li r-riżultati ma jitbiddlux bil-preżenza ta’ antimikrobiċi jew sustanzi oħra li ma jippermettux it-tkabbir tal-batterji.
      Fejn ma tinstabx il-preżenza tas-Salmonella Enteritidis u tas-Salmonella Typhimurium iżda jinstabu antimikrobiċi jew effetti li tħalliex isir tkabbir tal-batterji, il-qatgħa tad-dundjani għandha titqies infettata għall-għan tal-mira tal-Unjoni msemmija fl-Artikolu 1(2).
      2.2.4.   Trasport
      
      Il-kampjuni għandhom jintbagħtu bla dewmien żejjed, bil-posta ekspress jew bil-kurjer, lil-laboratorji msemmija fl-Artikoli 11 u 12 tar-Regolament (KE) Nru 2160/2003. Waqt it-trasport għandhom jiġu protetti minn temperaturi ogħla minn 25 °C u mill-esponiment għad-dawl tax-xemx.
      Fejn mhux possibbli li l-kampjuni jintbagħtu fi żmien 24 siegħa minn meta ttieħdu, dawn għandhom jinħażnu fil-kesħa.
      3.   ANALIŻIJIET TAL-LABORATORJU
      3.1.   It-tħejjija tal-kampjuni
      
      Fil-laboratorju, il-kampjuni għandhom jinżammu fil-kesħa sakemm isir l-eżami, u dan għandu jinbeda fi żmien 48 siegħa wara li jasal il-kampjun u fi żmien 96 siegħa wara li jkun ittieħed il-kampjun.
      Il-par(i) ta’ swabs/kalzetti li jintlibsu fuq l-istvali/kalzetti għandhom jinħarġu mill-kontenitur bil-galbu ħalli jiġi evitat li jaqa’ materjal aderenti ta’ rawt, jinġabru flimkien u jitqiegħu f’225 ml ilma tal-peptun li jkun newtralizzat (BPW) li jkun issaħħan minn qabel għal temperatura ambjentali. Is-swabs/kalzetti li jintlibsu fuq l-istvali għandhom jiġu mgħaddsa kompletament fil-BPW u għalhekk wieħed jista’ jżid aktar BPW jekk ikun meħtieġ.
      Preferibbilment, il-kampjun tat-trab għandu jiġi analizzat għalih. Madanakollu, l-awtorità kompetenti tista’ tiddeċiedi li dan jitħalla jingħaqad ma’ dak tal-par swabs li jintlibsu fuq l-istvali/kalzetti għall-analiżi.
      Il-kampjun għandu jitħawwad sakemm jissaturah kollu u l-kultura għandha titkompla bl-użu tal-metodu ta’ individwazzjoni stabbilit fil-punt 3.2.
      Kampjuni oħrajn (pereżempju mill-qatgħat tat-tgħammir jew mill-imfaqas) għandhom jitħejjew skont il-punt 2.2.2 tal-Anness tar-Regolament (UE) Nru 200/2010.
      Jekk isir qbil fuq l-istandards tal-Kumitat Ewropew għall-Istandardizzazzjoni (“CEN”) jew l-Organizzazzjoni Internazzjonali għall-Istandardizzazzjoni (“ISO”) dwar it-tħejjija tar-rawt biex tinstab is-Salmonella, dawn għandhom jiġu applikati u jieħdu post id-dispożizzjonijiet dwar it-tħejjija tal-kampjuni stabbiliti f’dan il-punt.
      3.2.   Il-metodu tal-individwazzjoni
      
      Għandu jintuża l-metodu ta’ individwazzjoni li hu rakkomandat mil-Laboratorju ta’ Referenza tal-UE għas-Salmonella f’Bilthoven, il-Pajjiżi l-Baxxi.
      Dan il-metodu hu deskritt fl-Anness D tal-EN/ISO 6579 (2002): “L-individwazzjoni tas-Salmonella spp. fir-rawt tal-annimali u fil-kampjuni tal-istadju primarju tal-produzzjoni”.
      F’dak il-metodu ta’ individwazzjoni, tintuża sustanza semi-solida (sustanza semi-solida mmodifikata Rappaport-Vassiladis, MSRV) bħala s-sustanza selettiva unika tal-arrikkiment.
      3.3.   Is-serotipar
      
      Għall-qatgħat tad-dundjani tat-tgħammir għandu jiġi serotipizzat mill-anqas iżolat wieħed minn kull kampjun pożittiv, skont l-iskema White-Kaufmann-Le Minor.
      Għall-qatgħat tad-dundjani tas-simna għandu jiġi serotipizzat mill-anqas iżolat wieħed minn kull kampjun pożittiv li ttieħed mill-awtorità kompetenti, skont l-iskema White-Kauffmann-Le Minor.
      L-operaturi kummerċjali tal-ikel għandhom għallinqas jiżguraw li għall-iżolati kollha l-ebda wieħed ma jkun mis-serotipi tas-Salmonella Enteritidis jew tas-Salmonella Typhimurium inklużi l-varjetajiet monofażiċi bil-formula antiġenika 1,4,[5],12:i:-.
      3.4.   Metodi alternattivi
      
      Fir-rigward tal-kampjuni meħuda fuq inizjattiva tal-operatur kummerċjali tal-ikel, il-metodi tal-analiżi stipulati fl-Artikolu 11 tar-Regolament (KE) Nru 882/2004 tal-Parlament Ewropew u tal-Kunsill (3) jistgħu jintużaw minflok il-metodi għat-tħejjija tal-kampjuni, il-metodu ta’ individwazzjoni u s-serotipar previsti fil-punti 3.1, 3.2 u 3.3 ta’ dan l-Anness, jekk validati skont l-EN/ISO 16140.
      3.5.   Ħażna tal-varjetajiet
      
      Il-laboratorji għandhom jiżguraw li kull sena mill-anqas varjant iżolat wieħed tas-Salmonella spp. għal kull qatgħa jkun jista’ jinġabar mill-awtorità kompetenti u jinħażen għal phagetyping jew ittestjar tas-suxxettibbiltà antimikrobika li jistgħu jsiru fil-futur, bl-użu tal-metodi normali għall-ġbir tal-kultura, li jrid jiżgura l-integrità tal-varjetajiet għal perjodu minimu ta’ sentejn mid-data tal-analiżi.
      L-awtorità kompetenti tista’ tiddeċiedi li iżolati tas-Salmonella spp. minn kampjuni li ttieħdu minn operaturi kummerċjali tal-ikel għandhom jinħażnu għal phagetyping jew ittestjar għas-suxxettibilità antimikrobika fil-futur biex jipprovdu għall-iżolati li jridu jiġu ttestjati skont l-Artikolu 2 tad-Deċiżjoni tal-Kummissjoni 2007/407/KE (4).
      4.   RIŻULTATI U RAPPURTAR
      4.1.   Kalkolu tal-prevalenza għall-verifika tal-mira tal-Unjoni
      
      Qatgħa tad-dundjani għandha titqies pożittiva għall-għan tal-verifika tal-kisba tal-mira tal-Unjoni meta fil-qatgħa tinstab il-preżenza tas-Salmonella Enteritidis u/jew tas-Salmonella Typhimurium (għajr il-varjetajiet tal-vaċċin, iżda inklużi l-varjetajiet monofażiċi bil-formula antiġenika 1,4,[5],12:i:-).
      Qatgħat tad-dundjani pożittivi għandhom jingħaddu darba biss kull rawnd, irrispettivament mill-għadd ta’ operazzjonijiet ta’ teħid tal-kampjuni u ttestjar, u jiġu rappurtati biss fis-sena li fiha jinstabu pożittivi għall-ewwel darba. Il-prevalenza għandha tiġi kkalkulata b’mod separat għal qatgħat tad-dundjani tas-simna u għal qatgħat tad-dundjani adulti tat-tgħammir.
      4.2.   Rappurtar
      
      4.2.1.   Ir-rappurtar għandu jinkludi:
      
      
                  (a)
               
               
                  in-numru totali ta’ qatgħat tad-dundjani tas-simna u tad-dundjani adulti tat-tgħammir li jkunu ġew ittestjati mill-anqas darba matul is-sena tar-rappurtar;
               
            
                  (b)
               
               
                  in-numru totali ta’ qatgħat tas-simna u ta’ qatgħat adulti tat-tgħammir li jinstabu pożittivi għal xi serotip tas-Salmonella fl-Istat Membru;
               
            
                  (c)
               
               
                  in-numru ta’ qatgħat tad-dundjani tas-simna u tad-dundjani adulti tat-tgħammir li jinstabu pożittivi għallinqas darba għas-Salmonella Enteritidis u s-Salmonella Typhimurium inklużi l-varjetajiet monofażiċi bil-formula antiġenika 1,4,[5],12:i:-;
               
            
                  (d)
               
               
                  in-numru ta’ qatgħat tad-dundjani tas-simna u tad-dundjani adulti tat-tgħammir li jinstabu pożittivi għal kull serotip tas-Salmonella jew għal Salmonella mhux speċifikata (iżolati li ma jistgħux jingħataw tip jew li mhumiex serotipizzati).
               
            4.2.2.   L-informazzjoni msemmija fl-(a) sad-(d) tal-punt 4.2.1 għandha tingħata b’mod separat għat-teħid tal-kampjuni fil-programm nazzjonali ġenerali ta’ kontroll tas-Salmonella għal:
      
      
                  (a)
               
               
                  it-teħid tal-kampjuni tal-operaturi kummerċjali tal-ikel kif stipulat fil-punt 2.1(a); u
               
            
                  (b)
               
               
                  it-teħid tal-kampjuni tal-awtoritajiet kompetenti kif stipulat fil-punt 2.1(b).
               
            4.2.3.   Ir-riżultati tat-testijiet għandhom jitqiesu bħala informazzjoni rilevanti dwar il-katina alimentari kif stipulat fit-Taqsima III tal-Anness II tar-Regolament (KE) Nru 853/2004 tal-Parlament Ewropew u tal-Kunsill
          (5).
      Għallinqas din l-informazzjoni li ġejja għandha ssir disponibbli għall-awtorità kompetenti minn kull qatgħa tad-dundjani ttestjata:
      
                  (a)
               
               
                  ir-referenza tal-azjenda, li tibqa’ unika fiż-żmien;
               
            
                  (b)
               
               
                  ir-referenza tal-qatgħa, li tibqa’ unika fiż-żmien;
               
            
                  (c)
               
               
                  ix-xahar meta jittieħdu l-kampjuni;
               
            
                  (d)
               
               
                  l-għadd ta’ tjur f’kull qatgħa.
               
            Ir-riżultati u kull informazzjoni rilevanti addizzjonali għandhom jiġu rappurtati bħala parti mir-rapport dwar it-tendenzi u s-sorsi stipulat fl-Artikolu 9(1) tad-Direttiva 2003/99/KE tal-Parlament Ewropew u tal-Kunsill (6).
      L-operatur kummerċjali tal-ikel għandu javża mingħajr dewmien lill-awtorità kompetenti bl-individwazzjoni tas-Salmonella Enteritidis u s-Salmonella Typhimurium inklużi l-varjetajiet monofażiċi bil-formula antiġenika 1,4,[5],12:i:-. L-operatur kummerċjali tal-ikel għandu jagħti struzzjonijiet lil-laboratorju tal-analiżi biex jaġixxi skont dan.
      
         (1)  ĠU L 250, 18.9.2008, p. 1.
      
         (2)  ĠU L 61, 11.3.2010, p. 1.
      
         (3)  ĠU L 165, 30.4.2004, p. 1.
      
         (4)  ĠU L 153, 14.6.2007, p. 26.
      
         (5)  ĠU L 139, 30.4.2004, p. 55.
      
         (6)  ĠU L 325, 12.12.2003, p. 31.